KOMMISSIONENS UDTALELSE i henhold til artikel 251, stk. 2, tredje afsnit, litra c), i EF-traktaten om Europa-Parlamentets ændringer til Rådets fælles holdning vedrørende forslag til EUROPA-PARLAMENTETS OG RÅDETS DIREKTIV om ændring af direktiv 94/62/EF om emballage og emballageaffald OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2001/0291 (COD)

KOMMISSIONENS UDTALELSE i henhold til artikel 251, stk. 2, tredje afsnit, litra c), i EF-traktaten om Europa-Parlamentets ændringer til Rådets fælles holdning vedrørende forslag til

EUROPA-PARLAMENTETS OG RÅDETS DIREKTIV om ændring af direktiv 94/62/EF om emballage og emballageaffald

1. Baggrund

Sagsforløb

- Den 7. december 2001 forelagde Kommissionen et forslag til Europa-Parlamentets og Rådets direktiv [1] om ændring af direktiv 94/62/EF om emballage og emballageaffald [2] med henblik på vedtagelse ved fælles beslutningstagning som fastsat i artikel 251 i EF-traktaten.

[1] KOM(2001)729 endelig (2001/0291(COD))

[2] EFT L 365/10 af 31. december 1994.

- Det Europæiske Økonomiske og Sociale Udvalg afgav udtalelse den 29. maj 2002.

- Europa-Parlamentets Udvalg om Industripolitik, Eksterne Økonomiske Forbindelser, Forskning og Energi stemte om sin betænkning den 22. maj 2002.

- Europa-Parlamentets Udvalg om Miljø- og Sundhedsanliggender og Forbrugerpolitik stemte om sin betænkning den 12. juli 2002.

- Europa-Parlamentet vedtog sin holdning ved førstebehandlingen den 3. september 2002.

- Rådet vedtog sin fælles holdning den 6. marts 2003.

- Europa-Parlamentet vedtog sin holdning ved andenbehandlingen den 2. juli 2003.

Formålet med Kommissionens forslag

Kommissionens forslag af 7. december 2001, som er baseret på EF-traktatens artikel 95, stk. 1, tager sigte på at ændre direktiv 94/62/EF. Omfanget af ændringen er begrænset, og sigtet er at forøge målene for nyttiggørelse og genanvendelse yderligere for den næste femårsfase og dermed yderligere mindske miljøbelastningen fra emballageaffald. Der introduceres ligeledes materialespecifikke genanvendelsesmål for en række specifikke emballageaffaldsmaterialer. De foreslåede mål er baseret på en omfattende cost-benefit analyse. Endvidere introduceres der definitioner på mekanisk genanvendelse, kemisk genanvendelse til samme materiale og kemisk genanvendelse til andet materiale (feedstock genanvendelse) og definitionen på "emballage" præciseres nærmere, idet der tilføjes et ikke-bindende bilag med fortolkningsretningslinjer.

Der er ikke fremsat forslag om ændring af andre aspekter af direktivet, som f.eks. forebyggelse, genbrug eller producentansvar, eftersom Kommissionen mener, at det endnu er for tidligt at tage fat på en mere omfattende revision af denne art.

2. Kommissionens bemærkninger

2.1. Generelle bemærkninger

På plenarforsamlingen den 2. juli 2003 vedtog Europa-Parlamentet 12 ændringer.

Kommissionen kan acceptere 5 ændringer fuldt ud, 2 i princippet og 3 delvis. Kommissionen kan helt nøjagtigt acceptere ændring 1, 3, 22, 23 og 31 i deres helhed. Kommissionen tilslutter sig princippet i ændring nr. 28 og 30. Ændring 15, 24 og 25 kan accepteres delvis. De resterende 2 ændringer (ændring 29 og 32) kan ikke accepteres.

Kommissionen mærker sig, at der nu i stort omfang er enighed mellem Europa-Parlamentet og Rådet. Kommissionens holdning sigter mod at nå frem til en så hurtig løsning som muligt af ikke løste spørgsmål.

2.2. Detaljerede bemærkninger

2.2.1. Accepterede ændringer

Kommissionen tilslutter sig følgende ændringer i betragtningerne: ændring 1 (fremme af miljørigtige genanvendelsesprocesser), 3 (forelæggelse på årsbasis af information om emballage) og 22 (nødvendigt at undgå forskelsbehandling af materialer på grundlag af deres vægt).

Kommissionen accepterer ændring 23. Med denne ændring tilføjes nogle inerte emballagematerialer til listen over emballage, i forbindelse med hvilke nogle gennemførelsesvanskeligheder kan løses ved hjælp af nogle tekniske foranstaltninger. Kommissionen kan ligeledes acceptere ændring 31, der muliggør gennemførelse af artikel 7 ved hjælp af frivillige aftaler på visse betingelser.

2.2.2. Delvis accepterede ændringer

Kommissionen kan acceptere første afsnit af ændring 15. Dette afsnit tilføjer en henvisning til nogle elementer i det sjette miljøhandlingsprogram til listen over emner, Kommissionen skal behandle i rapporten planlagt til juni 2005. Det andet afsnit af ændringen forpligter Kommissionen og medlemsstaterne til at fremme igangsætning og evaluering af pilotprojekter for at kunne basere rapporten på praktisk erfaring. Forpligte Kommissionen og alle medlemsstater til at fremme sådanne pilotprojekter kunne risikere at udmunde i dobbeltarbejde og vil afhænge af tilgængelige ressourcer. I betragtning af procedure- og tidsbehov til at udvikle pilotprojekter er det temmelig usandsynligt, at sådanne pilotprojekter ville blive færdiggjort i tide til udarbejdelse af juni 2005-rapporten. Derfor afvises dette afsnit. Kommissionen kunne imidlertid acceptere følgende formulering: "Som hjælp til at imødekomme denne rapports målsætninger igangsætter og vurderer Kommissionen og medlemsstaterne i givet fald undersøgelser og pilotprojekter."

Første del af ændring 24 tilføjer nye dele til betingelserne for, at en artikel på trods af emballagefunktion ikke desto mindre ikke anses for at være emballage. Denne del af ændringen kan accepteres i princippet. Kommissionen finder imidlertid, at følgende formulering ville give større klarhed. "Artikler betragtes som emballage, hvis de lever op til ovennævnte definition uden hensyntagen til andre funktioner, som emballagen også måtte have, medmindre artiklen udgør en integrerende del af et produkt, som er nødvendig for at indeholde, støtte eller bevare dette produkt i hele dets levetid, og alle elementer er bestemt til forbrug eller bortskaffelse sammen." Det bør bemærkes, at denne definition også dækker kortlivede artikler såsom pølseskind. Begrænsning af undtagelsen fra termen "emballage" til varige produkter kunne fortolkes på en sådan måde, at pølseskind og lignende artikler ville blive klassificeret som emballage. Anden del af denne ændring afvises, da den indvirker på Kommissionens initiativret og duplikerer den reviderede artikel 19.

I ændring 25 står der i første afsnit, at forebyggende foranstaltninger mod produktion af emballageaffald, udover den eksisterende liste af muligheder, kunne bestå af projekter med henblik på at indføre producentansvar. I andet afsnit står der, at standarder, som Kommissionen bidrager til at fremme, skal sigte mod at begrænse emballagens miljøvirkninger mest muligt. Kommissionen kan acceptere begge afsnit. Ifølge tredje afsnit skal Kommissionen inden den 30. juni 2005 forelægge forslag til foranstaltninger, der skal styrke og komplementere gennemførelse af de væsentlige krav. Denne del af ændringen afvises, da den indvirker på Kommissionens initiativret. Desuden er det i artikel 6, stk. 8, som revideret ved den fælles holdning, og ændring 30 allerede fastsat, at der skal aflægges rapport om gennemførelse og håndhævelse af de væsentlige krav, som i givet fald skal ledsages af forslag.

2.2.3. Principielt accepterede ændringer

Kommissionen kan tilslutte sig princippet i ændring 28 og i et vist omfang fremrykke fristerne for Grækenland, Irland og Portugal. I ændring 30 om emner, der skal behandles af Kommissionen i en rapport, bør vurderingen af forskellige genanvendelsesmetoder foregå i horisontal affaldslovgivning, da dette også berører andre affaldsstrømme. I litra g) bør ordene "hvis det er hensigtsmæssigt" bevares for at understrege behovet for yderligere analyse.

2.2.4. Ikke accepterede ændringer

Ændring 29 siger, at fristen for de nye medlemsstaters gennemførelse af de nye mål skal fastsættes ifølge et nyt forslag fremsat i medfør af traktatens artikel 251. Kommissionen kan ikke acceptere denne ændring, da den indvirker på dens initiativret. I ændring 32 finder Kommissionen, at tilføjelse af "Rør og ruller, hvorom fleksibelt materiale er spolet" og "Release-papir til selvklæbende etiketter" til en liste med eksempler på artikler, der ikke er emballage, er i strid med direktivets artikel 3. I denne artikel defineres emballage som alle produkter og materiale, som anvendes til pakning, beskyttelse, håndtering, levering og præsentation af varer. Eftersom både rør og ruller samt release-papir anvendes til disse formål, er de emballage i henhold til denne definition og kan ikke være eksempler på ikke emballage. Kommissionen kan principielt acceptere tilføjelsen af "CD- og video-omslag til kortvarigt brug" og "Indpakningspapir og gavepapir, der sælges separat" såvel som den nye formulering af urtepotter. Kommissionen finder imidlertid, at dette spørgsmål i tvivlstilfælde burde drøftes af sagkyndige i forbindelse med proceduren i direktivets artikel 21.

2.3. Ændret forslag

I henhold til artikel 250, stk. 2, i EF-traktaten, ændrer Kommissionen sit forslag som beskrevet ovenfor.